સુરત : સુરત મહાનગરપાલિકાના ૨૯ વોર્ડની ૧૧૫ બેઠકો માટે યોજાયેલી ચૂંટણીની મતગણતરીનો આજે વહેલી સવારે ગાંધી એન્જિનિયરીંગ અને એસવીએનઆઇટી ખાતે પ્રારંભ કરવામાં આવ્યો હતો. ભાજપ અને કોંગ્રેસના નેતાઓ અને કાર્યકરોના ભારે ઉત્સાહ વચ્ચે શરૃ થયેલી મતગણતરીમાં સાંજ સુધી જે પરિણામો આવ્યા હતા તે ખૂબ જ આશ્ચર્યચકિત અને ભાજપ માટે આત્મમંથન કરનારા સાબીત થયા હતા. છેલ્લા વીસ-વીસ વર્ષથી એકહથ્થુ શાસન કરનાર ભારતીય જનતા પાર્ટીને આ વખતે મજબૂત વિપક્ષ મળે તેવી શક્યતાઓ પણ નકારી શકાતી નથી. ચૂંટણી પરિણામોમાં કોંગ્રેસે પહેલી વખત ભાજપના કહેવાતા ગઢમાં ગાબડુ પાડવામાં સફળતા મેળવી હતી. પાટીદાર ઇફેક્ટ અને એન્ટી ઇન્કમબન્સીને પરિણામે જ ભાજપ અને કોંગ્રેસમાં ભારે રસાકસી જોવા મળી હતી.